作者:李昴英
標題:賀新郎
內容:細與黃花說。是天教、開遇重陽，玉裁金屑。老行要尋松竹伴，雅愛山翁鬢雪。任滿插、追陪節物。惟有淵明吾臭味，傍東籬、盤薄芳叢擷。便無酒，也清絕。芒寒色正孤標潔。慣平生、餐霜飲露，倚風迎月。不比芙蓉偏嫵媚，不比茱萸太烈。似隱者、蕭閒巖穴。至老枝頭猶健在，笑紛紛、紅紫塵沙汨。香耐久，看晚節。